## Elisa Núñez es reuneix amb l’alcalde de Sagunt

*** La consellera es compromet a millorar el que siga necessari en el projecte existent per a la Ciutat de la Justícia d’aquesta localitat
* Elisa Núñez subratlla la necessitat que les administracions públiques solucionen els problemes reals dels ciutadans al marge de signes polítics**

La consellera de Justícia i Interior, Elisa Núñez, s’ha reunit amb l’alcalde de Sagunt, Darío Moreno, en el marc de la ronda de contactes que la titular d’aquesta Conselleria està mantenint amb els diversos sectors relacionats amb l’activitat d’aquest departament.

En la reunió, la titular de Justícia s’ha compromés a revisar el projecte de construcció del nou Palau de Justícia de Sagunt, així com estudiar possibles modificacions en aquesta nova edificació perquè albergue també a les instal·lacions altres serveis ciutadans, a més de la Policia Nacional.

D’altra banda, Elisa Núñez ha mostrat la seua voluntat d’estudiar les eines disponibles per a augmentar les accions de prevenció i informació sobre incendis en la zona nord del municipi, amb la finalitat de fer front, amb més garanties, a les possibles situacions d’emergència que s’hi puguen produir.

La consellera ha afirmat que “donar solució als problemes reals dels ciutadans exigeix la col·laboració lleial entre totes les administracions públiques implicades, amb independència de signes polítics i afiliacions partidistes”.

Fecha: 16/08/2023